## Uredba o nadležnosti, postupku i uvjetima za ostvarivanje prava na usluge međugeneracijske solidarnosti i usluge boravka međugeneracijske solidarnosti

### NN 124/2011 (4.11.2011.), Uredba o nadležnosti, postupku i uvjetima za ostvarivanje prava na usluge međugeneracijske solidarnosti i usluge boravka međugeneracijske solidarnosti

VLADA REPUBLIKE HRVATSKE

2484

Na temelju članka 123. stavka 2. Zakona o socijalnoj skrbi (»Narodne novine«, broj 57/2011), Vlada Republike Hrvatske je na sjednici održanoj 6. listopada 2011. godine donijela

UREDBU

O NADLEŽNOSTI, POSTUPKU I UVJETIMA ZA OSTVARIVANJE PRAVA NA USLUGE MEĐUGENERACIJSKE SOLIDARNOSTI I USLUGE BORAVKA MEĐUGENERACIJSKE SOLIDARNOSTI

I. OPĆE ODREDBE

Članak 1.

Ovom se Uredbom propisuje nadležnost, postupak i uvjeti za ostvarivanje prava na usluge međugeneracijske solidarnosti koje obuhvaćaju različite oblike pomoći starijim osobama u obavljanju kućanskih i drugih poslova, pomoć u socijalnoj integraciji, usluge boravka međugeneracijske solidarnosti i druge pomoći koje su potrebne korisnicima (u daljnjem tekstu: usluge).

Članak 2.

Temelj za planiranje, programiranje i ostvarivanje prava na usluge iz članka 1. ove Uredbe je Program razvoja usluga za starije osobe u sustavu međugeneracijske solidarnosti, kojeg ministarstvo nadležno za međugeneracijsku solidarnost (u daljnjem tekstu: Ministarstvo) donosi za trogodišnje razdoblje.

Članak 3.

Ministarstvo organizira provedbu pružanja usluga na taj način da s jedinicama lokalne i područne (regionalne) samouprave sklapa ugovor o ostvarivanju prava na usluge (u daljnjem tekstu: ugovor) sukladno postupku i uvjetima predviđenima ovom Uredbom.

Jedinice lokalne i područne (regionalne) samouprave sklapaju ugovor o pružanju usluga s pravnim ili fizičkim osobama.

II. NADLEŽNOST ZA OSTVARIVANJE PRAVA NA USLUGE

Članak 4.

Za ostvarivanje prava na usluge nadležni su:

– Ministarstvo i

– jedinice lokalne i područne (regionalne) samouprave.

Članak 5.

Ministarstvo obavlja sljedeće poslove:

– planira i potiče razvoj usluga,

– planira sredstva u državnom proračunu za širenje i razvoj usluga,

– osigurava sredstva u državnom proračunu za podmirivanje ugovornih obveza za ostvarivanje prava na usluge,

– objavljuje javni poziv za dodjelu sredstava za financiranje usluga (u daljnjem tekstu: javni poziv),

– obavlja izbor najpovoljnije ponude ili ponuda po javnom pozivu,

– sklapa ugovor iz članka 3. stavka 1. ove Uredbe,

– provodi nadzor sukladno članku 278. stavku 4. Zakona o socijalnoj skrbi (u daljnjem tekstu: Zakon),

– pruža savjetodavnu stručnu pomoć nadležnim tijelima jedinice lokalne i područne (regionalne) samouprave, pravnim i fizičkim osobama koje pružaju usluge,

– organizira različite oblike edukacije za pružatelje usluga,

– provodi superviziju i evaluaciju usluga na lokalnoj razini,

– razvija nove programe usluga i volonterske oblike pomoći,

– obavlja i druge poslove sukladno Zakonu i ovoj Uredbi.

Članak 6.

Jedinica lokalne i područne (regionalne) samouprave obavlja sljedeće poslove:

– planira i osigurava financijska sredstva u svom proračunu za usluge,

– sklapa ugovor iz članka 3. stavka 1. ove Uredbe s ministarstvom,

– raspisuje javni poziv za izbor pružatelja usluga,

– obavlja izbor pravnih i fizičkih osoba za pružanje usluga na temelju javnog poziva sukladno odredbama ove Uredbe,

– sklapa ugovor s izabranim pravnim ili fizičkim osobama, pružateljima usluga, koji ispunjavaju uvjete predviđene pravilnikom iz članka 122. stavka 2. Zakona,

– pruža usluge sukladno uvjetima predviđenima ovom Uredbom,

– planira, pribavlja i odgovorno upravlja sredstvima namijenjenima razvoju mreže usluga starijim osobama,

– određuje uvjete suradnje s pružateljima usluga,

– prati kvalitetu pružanja usluga,

– organizira edukaciju pružatelja usluga,

– obavlja i druge poslove sukladno Zakonu i ovoj Uredbi.

III. POSTUPAK ZA OSTVARIVANJE PRAVA NA USLUGE

Članak 7.

Javni poziv raspisuje se jedanput godišnje u dnevnom tisku i na internetskoj stranici Ministarstva, ako su za ostvarivanje prava na usluge osigurana sredstva u državnom proračunu.

Na javni poziv mogu se prijaviti jedinice lokalne i područne (regionalne) samouprave s područja Republike Hrvatske koje su zainteresirane za pružanje usluga na svom području.

Jedinica lokalne i područne (regionalne) samouprave može se prijaviti na javni poziv za više jedinica lokalne samouprave (općina i gradova) na svojem području, uz prethodne konzultacije s njima.

Članak 8.

Javni poziv sadrži:

– opis usluga i uvjete za ostvarivanje i pružanje usluga,

– razdoblje u kojem će se pružati usluge,

– rok za podnošenje prijava,

– i drugo, sukladno odredbama ove Uredbe.

Članak 9.

Prijava na javni poziv podnosi se na popunjenom Obrascu 1 – Opći podaci, koji se nalazi u prilogu ove Uredbe i njen je sastavni dio.

Uz prijavu iz stavka 1. ovoga članka ponuditelj podnosi i druge dokaze predviđene ovom Uredbom i javnim pozivom.

Članak 10.

Prednost pri izboru imat će prijave sa:

– područja od posebne državne skrbi,

– većim udjelom starijih u ukupnom stanovništvu s prijavljenog područja,

– većim udjelom samačkih staračkih domaćinstava u ukupnom stanovništvu s prijavljenog područja,

– slabije razvijenom mrežom institucionalne i izvaninstitucionalne skrbi za starije osobe,

– slabijom prometnom povezanošću,

– slabijom dostupnošću zdravstvenih službi,

– više jedinica lokalne samouprave za koju se traži ostvarivanje usluge,

– većim vlastitim financijskim sudjelovanjem,

– većim sudjelovanjem volontera,

– većim brojem potencijalnih korisnika (prema popunjenom i dostavljenom Obrascu 3 – Zbirni popis potencijalnih korisnika, koji se nalazi u prilogu ove Uredbe i njen je sastavni dio).

Članak 11.

Ministar nadležan za međugeneracijsku solidarnost imenuje Povjerenstvo za usluge međugeneracijske solidarnosti (u daljnjem tekstu: Povjerenstvo) koje, među ostalim poslovima, predlaže odluku o objavljivanju javnog poziva i odluku o izboru najpovoljnije ponude ili najpovoljnijih ponuda.

Ministar nadležan za međugeneracijsku solidarnost donosi Poslovnik o radu Povjerenstva.

Članak 12.

Jedinica lokalne i područne (regionalne) samouprave podatke o potencijalnim korisnicima može prikupljati u suradnji s nadležnim zavodom za socijalnu skrb, zdravstvenim ustanovama, ustanovama socijalne skrbi, vjerskim zajednicama te udrugama, uz prethodne javne obavijesti upućene stanovništvu s područja na kojem će se prikupljati podaci.

Članak 13.

Jedinica lokalne i područne (regionalne) samouprave prikupit će podatke i voditi službenu evidenciju svih potencijalnih korisnika usluga ako planira sudjelovanje na javnom pozivu.

Jedinica lokalne i područne (regionalne) samouprave prikuplja podatke o potencijalnom korisniku u njegovu kućanstvu, na temelju Obrasca 2 – Podaci o potencijalnom korisniku, koji se nalazi u prilogu ove Uredbe i njen je sastavni dio.

Jedinica lokalne i područne (regionalne) samouprave sastavlja konačni Obrazac 3 – Zbirni popis potencijalnih korisnika, na temelju Obrasca iz stavka 2. ovoga članka.

Jedinica lokalne i područne (regionalne) samouprave, na temelju verificiranog Zbirnog popisa potencijalnih korisnika iz stavka 3. ovoga članka i drugih uvjeta iz članka 10. ove Uredbe, može podnijeti prijavu na javni poziv.

Članak 14.

Ministarstvo sklapa ugovor s najpovoljnijim ponuditeljem ili ponuditeljima.

Ugovorom is stavka 1. ovoga članka ugovaraju se:

– prava i obveze ugovornih strana,

– novčana davanja ugovornih strana,

– broj korisnika usluga,

– broj pružatelja usluga,

– i drugo, sukladno odredbama ove Uredbe.

Članak 15.

Jedinica lokalne i područne (regionalne) samouprave nakon sklapanja ugovora dužna je provesti javni postupak izbora najpovoljnijeg pružatelja usluga, sukladno odredbama ove Uredbe.

Jedinica lokalne i područne (regionalne) samouprave s najpovoljnijim pružateljem usluga koji ispunjava uvjete predviđene Pravilnikom iz članka 122. stavka 2. Zakona, dužna je sklopiti ugovor o pružanju usluga.

IV. UVJETI ZA OSTVARIVANJE PRAVA NA USLUGE

Članak 16.

Jedinice lokalne i područne (regionalne) samouprave mogu ostvariti pravo na usluge ako ispunjavaju sljedeće uvjete:

– da su izabrane na temelju javnog poziva i da je s njima sklopljen ugovor,

– da su pružatelji usluga izabrani sukladno odredbama ove Uredbe,

– da su osigurana financijska sredstva.

Članak 17.

Usluge se financiraju iz:

– sredstava državnog proračuna, s pozicije Ministarstva,

– sredstava proračuna jedinice lokalne i područne (regionalne) samouprave,

– sredstava prihoda ostvarenih sudjelovanjem korisnika i njihovih obveznika uzdržavanja u plaćanju troškova usluga uplaćenih u proračun jedinice lokalne i područne (regionalne) samouprave,

– donacija, pomoći i drugih izvora.

Članak 18.

Sredstva za financiranje usluga osiguravaju se iz državnog proračuna na poziciji Ministarstva na temelju Programa iz članka 2. ove Uredbe.

Članak 19.

Jedinice lokalne i područne (regionalne) samouprave koje su sklopile ugovor, obvezne su osigurati sredstva za pružanje usluga sukladno ovoj Uredbi i socijalnom planu svoga područja, te drugim propisima, a posebno za:

– poreze, prireze, doprinose na plaću i naknade plaće za pružatelje usluga,

– materijalne troškove u svrhu ispunjenja ugovora za koja nisu osigurana sredstva u državnom proračunu,

– kapitalna ulaganja u prostor i opremu u svrhu ispunjenja ugovora kada sredstva za te namjene nisu osigurana u državnom proračunu.

Članak 20.

Korištenje sredstava iz proračuna jedinica lokalne i područne (regionalne) samouprave sukladno odredbama ove Uredbe nije smetnja u smislu limita za druga davanja ili obveze predviđene Zakonom.

V. PRIJELAZNE I ZAVRŠNE ODREDBE

Članak 21.

S jedinicama lokalne i područne (regionalne) samouprave s kojima Ministarstvo ima sklopljen ugovor o suradnji s rokom važenja do 31. prosinca 2011. godine, sklopit će se novi ugovor o suradnji koji će vrijediti do 31. prosinca 2012. godine.

Ugovor iz stavka 1. ovoga članka sklopit će se ako nadležno povjerenstvo prihvati završno godišnje izvješće i ako su osigurana financijska sredstva u državnom proračunu.

Na sklapanje ugovora o suradnji iz stavka 1. ovoga članka primijenit će se propisi koji su vrijedili do stupanja na snagu ove Uredbe.

S jedinicama lokalne i područne (regionalne) samouprave iz stavka 1. ovoga članka sklopit će se novi ugovor s početkom primjene od 1. siječnja 2013. godine, ako su osigurana financijska sredstva u državnom proračunu i ako pružatelji usluga u trenutku potpisivanja ugovora ispunjavaju uvjete predviđene Pravilnikom iz članka 122. stavka 2. Zakona.

Članak 22.

Izrazi koji se koriste u ovoj Uredbi, a imaju rodno značenje, upotrebljavaju se na isti način, neovisno o muškom ili ženskom rodu.

Članak 23.

Na pitanja koja nisu propisana ovom Uredbom primijenit će se odredbe Zakona.

Članak 24.

Ova Uredba objavljuje se u »Narodnim novinama«, a stupa na snagu 1. siječnja 2012. godine.

Klasa: 550-01/11-01/05

Urbroj: 5030104-11-1

Zagreb, 6. listopada 2011.

Predsjednica
Jadranka Kosor, dipl. iur., v. r.

Obrazac 1

OPĆI PODACI

|  |  |
| --- | --- |
| Naziv jedinice lokalne i/ili područne (regionalne) samouprave (JLRS) | |
|  | |
| Ime i prezime osobe ovlaštene za zastupanje  (župana, gradonačelnika, načelnika) | |
|  | |
| Adresa | |
| Ulica: |  |
| Mjesto/poštanski br.: |  |
| Županija |  |
| Kontakt | |
| Telefon: |  |
| Fax: |  |
| E-mail: |  |
| Ostali podaci | |
| OIB: |  |
| Br. žiro-računa: |  |
| Naziv banke: |  |

|  |  |  |
| --- | --- | --- |
| Rb. | PODACI O JEDINICI LOKALNE I PODRUČNE (REGIONALNE) SAMOUPRAVE |  |
| 1. | Područja provedbe1 (navesti naziv JLRS-a) |  |
| 2. | Površina područja provedbe |  |
| 3. | Ukupan broj starijih osoba na području provedbe |  |
| 4. | Površina jedinice lokalne i područne (regionalne) samouprave (izvor: DZZS) |  |
| 5. | Udio starijih osoba u ukupnom broju stanovnika određenog područja (izvor: DZZS) |  |
| 6. | Udio samačkih staračkih domaćinstava u ukupnom broju starijih osoba (izvor: DZZS) |  |
| 7. | Razvijenost mreže skrbi za starije osobe (broj organizacija/udruga na tom području) |  |
| 8. | Prometna razvedenost (između naselja i unutar naselja; broj prijevoznika i linija) |  |
| 9. | Područje od posebne državne skrbi, brdsko-planinsko područje, otoci |  |
| 10. | Spremnost i mogućnost lokalne samouprave na sufinanciranje Programa (koliko) |  |
| 11. | Spremnost na suradnju u provedbi Programa (s kojim bi institucijama/udrugama mogli ostvariti suradnju) |  |
| 12. | Mogućnost uključivanje volontera u provedbu Programa (navesti institucije/udruge iz kojih dolaze volonteri ili navesti način uključivanja) |  |
| 13. | Da li se na vašem području provodi isti ili sličan program, te tko ga provodi |  |
| 14. | Izvadak iz proračuna (ukupan prihod jedinice lokalne i područne (regionalne) samouprave kao i ukupan iznos koji se odvaja za socijalnu skrb) |  |

[[1]](#footnote-29081-1)

U \_\_\_\_\_\_\_\_\_\_\_\_\_\_\_              MP.                 \_\_\_\_\_\_\_\_\_\_\_\_\_\_\_\_\_\_\_\_
       (mjesto i datum)                                          (potpis ovlaštene osobe)

Obrazac 2

PODACI O POTENCIJALNOM KORISNIKU

Ime i prezime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa i telefon: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Godina rođenja: \_\_\_\_\_\_\_\_\_\_ Spol: \_\_\_\_\_\_ Nacionalnost: \_\_\_\_\_\_\_\_\_\_\_\_\_\_\_\_\_

Ostvaruje li prava iz mirovinskog osiguranja:

a) prima mirovinu višu od najniže (iznos) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

b) najnižu mirovinu (iznos) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

c) ne prima mirovinu, u kućanstvu ima primanja drugih članova (vrsta, iznos) \_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

d) ne prima mirovinu, u kućanstvu nema primanja

e) drugo (navesti) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prima li neki oblik pomoći djeteta/djece, skrbnika ili slično (zaokružiti jedan ili više odgovora):

a) materijalna ili financijska pomoć: 1. stalna 2. povremena 3. rijetka 4. izostaje (odabrati)

b) pomoć u poslovima u kući i na okućnici: 1. stalna 2. povremena 3. rijetka 4. izostaje (odabrati)

c) nema djece ni skrbnika

d) pomoć druge osobe, organizacije (koje; vrsta, učestalost) \_\_\_\_\_\_\_\_\_\_\_\_\_\_\_\_\_\_

Ostvaruje li prava iz socijalne skrbi:

a) ostvaruje materijalna prava iz socijalne skrbi/koliko \_\_\_\_\_\_\_\_\_\_\_\_\_\_\_\_\_\_\_\_\_\_

b) ostvaruje nematerijalna prava iz socijalne skrbi/koja \_\_\_\_\_\_\_\_\_\_\_\_\_\_\_\_\_\_\_\_\_\_

Ima li zdravstvenu zaštitu: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ima li patronažnu skrb i kako često: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zdravstveno i psihofizičko stanje te funkcionalna sposobnost (unijeti kratak opis, navesti

ukoliko ima invaliditet):

a) pokretan \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

b) ograničeno (teže) pokretan i nepokretan \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Živi li osoba sama/s kim: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dob i radna sposobnost osobe/osoba s kojom/kojima živi: \_\_\_\_\_\_\_\_\_\_\_\_\_\_\_\_\_\_\_\_

Ima li djecu, bliske rođake ili skrbnike, gdje žive: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ime i prezime, adresa i telefon skrbnika, (radno sposobnog) djeteta ili rođaka koji stanuje

u najvećoj blizini: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Da li ima sklopljen ugovor o doživotnom/dosmrtnom uzdržavanju:
 DA NE

Ukoliko se na Vašem području budu provodile usluge međugeneracijske solidarnosti, koje

bi Vam bile najpotrebnije:

a) organiziranje prehrane

b) kućni poslovi i uređenje okućnice

c) osobna higijena i briga o zdravlju

d) laička psiho-socijalna pomoć

e) pomoć u ostvarivanju različitih prava

Svojim potpisom potvrđujem istinitost navedenih podataka i dajem pristanak za primanje navedenih usluga međugeneracijske solidarnosti.

Mjesto i datum: \_\_\_\_\_\_\_\_\_\_\_\_\_\_\_\_               Potpis: \_\_\_\_\_\_\_\_\_\_\_\_\_\_\_\_\_
                                                                                    (potencijalni korisnik)

Obrazac 3

ZBIRNI POPIS POTENCIJALNIH KORISNIKA

|  |  |  |  |  |  |  |
| --- | --- | --- | --- | --- | --- | --- |
| Rb. | Ime i prezime korisnika, adresa i broj telefona | Godište | Sastav kućanstva:  a. Živi sam  b. Živi s drugom osobom starije dobi  c. Ostalo | Poteškoće:  a. Funkcionalnea  b. Zdravstveneb  c. Ekonomske  d. Psihosocijalnec | Ime i prezime, adresa i broj telefona djeteta/ skrbnika i udaljenost od korisnika | Vrstadpomoći pružana korisniku ili drugom članu kućanstva:  a. od stranee djeteta/skrbnika (financijska, pomoć u kućanskim poslovima, posjećivanje,...)  b. iz sustava socijalne skrbi i/ili zdravstvenog osiguranja  Učestalost pomoći pružane korisniku/ drugom članu kućanstva (često/ povremeno/ vrlo rijetko/ nikad)  Razlozi nepružanja potrebne pomoći od strane djeteta/skrbnika |
| 1. |  |  |  |  |  |  |
| 2. |  |  |  |  |  |  |
| 3. |  |  |  |  |  |  |
| 4. |  |  |  |  |  |  |
| 5. |  |  |  |  |  |  |

a 1. nepokretni, ograničeno (teže) pokretni (trajno koriste invalidska kolica, koriste štap, štake, ortop. klupice) 2. pokretni

b zdravstveno stanje 1. dobro 2. loše 3. izrazito loše

c izoliranost, osamljenost i sl.

dmaterijalna prava u sustavu socijalne skrbi (stalna pomoć, podmirenje troškova stanovanja, doplatak za pomoć i njegu, jednokratna pomoć, ostalo);

nematerijalna prava u sustavu socijalne skrbi (pomoć i njega u kući); prava iz sustava zdravstvenog osiguranja: pravo na patronažnu zdravstvenu skrb, pravo na sanitetski prijevoz, zdravstvenu njegu u kući

[[1](#footnote-29081-1-backlink)]Zbog kvalitetnije provedbe Programa moguće je istim obuhvatiti više područja (jedinica lokalne samouprave).

Uredba, NN 124/2011-2484